Legal Document

Category: 29

Text:
7. ΑΝΑΓΚ. ΝΟΜΟΣ υπ’ αριθ. 1837 της 8/12 Ιουν. 1951 Περί λειτουργίας της Νομισματικής Επιτροπής. Εκυρώθη και ετροποποιήθη δια του Ν.Δ. 3074/1954 (κατωτ. αριθ. 8). Άρθρ.1.-1.Η διάρκεια της λειτουργίας της Νομισματικής Επιτροπής, ως η λειτουργία αύτη καθορίζεται εις τον Α.Ν. 1015/1946, το Ν.Δ. 588/1948, το Ν.Δ. 659/1948, τον Α.Ν. 811/1948, το Ν.Δ. 1066/1948, το Ν.Δ. 1043/1949 και τον παρόντα Α.Νόμον, παρατείνεται και μετά την 30ην Ιουν. 1952, ως θέλει ορισθή δια Β.Δ/των εκδιδομένων προτάσει του Υπουργικού Συμβουλίου. Δια του Β.Δ. 27/30 Ιουν. 1952 η λειτουργία της Ν.Ε. παρετάθη μέχρι 30 Ιουν. 1954. 2.Εις την Νομισματικήν Επιτροπήν μετέχουσιν, ως μέλη, αντί του Υπουργού της Εθνικής Οικονομίας οι Υπουργοί Εμπορίου και Βιομηχανίας, και ο (Υφυπουργός του Συντονισμού) «Υπουργός της Γεωργίας». Αι εντός ( ) λέξεις αντικατεστάθησαν δια των εντός « » λέξεων δια της παρ. ΣΤ΄ του δευτέρου άρθρου Ν.Δ. 3074/1954 (κατ. αριθ. 8). 3.Εις την Νομισματικήν Επιτροπήν προστίθεται, ως μέλος, εις των τακτικών Καθηγητών του Πανεπιστημίου Αθηνών, ειδικός εις τα νομισματικά και οικονομικά καθόλου ζητήματα, οριζόμενος δι’ αποφάσεως του Υπουργικού Συμβουλίου. Βλ. και άρθρον δεύτερον Ν.Δ. 3074/1948 (κατωτ. αριθ. 8). Άρθρ.2.-1.Καθορίζεται ότι η εκ των άρθρων 2 και 3 του Α.Ν. 1015/1946 απορρέουσα αρμοδιότης της Νομισματικής Επιτροπής, εν σχέσει με την συναλλαγματικήν πολιτικήν, περιλαμβάνει το δικαίωμα αυτής, όπως ανεξαρτήτως πάσης άλλης διατάξεως Νόμου, αποφασίζη περί των όρων αποκτήσεως και διαθέσεως υπό παντός φυσικού ή νομικού προσώπου, κατοικούντος ή διαμένοντος εν Ελλάδι, εξωτερικού συναλλάγματος, ξένων τραπεζογραμματίων ή χρυσού και χρυσών νομισμάτων, αδιακρίτως εάν τα ως άνω, εξωτερικόν συνάλλαγμα κλπ., ευρίσκωνται εντός ή εκτός της Ελλάδος. 2.Πάσα αλλαγή εις την ισοτιμίαν της δραχμής προς την Αγγλικήν λίραν στερλίναν και το δολλάριον των Ηνωμένων Πολιτειών Β. Αμερικής γίνεται δια Β.Δ/τος, εκδιδομένου προτάσει του Υπουργικού Συμβουλίου, μετά γνώμην της Νομισματικής Επιτροπής. Άρθρ.3.-1.Οσάκις ο Υπουργός του Συντονισμού δεν παρίσταται αυτοπροσώπως εις τας Συνεδριάσεις της Νομισματικής Επιτροπής, αναπληρούται, υπό την ιδιότητα αυτού ως Προέδρου της Νομισματικής Επιτροπής, υπό του Υπουργού των Οικονομικών, τούτου δε επίσης μη παρισταμένου αυτοπροσώπως, υπό του Υπουργού του Εμπορίου. 2.Οι Υπουργοί μέλη της Νομισματικής Επιτροπής, απόντες ή κωλυόμενοι, αναπληρούνται, υπό την ιδιότητα αυτών ως μελών της Νομισματικής Επιτροπής, υπό των νομίμων αυτών αναπληρωτών. 3.Τον Διοικητήν της Τραπέζης της Ελλάδος, απόντα ή κωλυόμενον, αναπληροί ο Υποδιοικητής ταύτης. Άρθρ.4.-(Κατηργήθη δια της παραγρ. Ζ΄ του δευτέρου άρθρου Ν.Δ. 3074/1948) κατωτ. αριθ. 8). Άρθρ.5.-Η ισχύς του παρόντος Α.Νόμου, υποβληθησομένου προς κύρωσιν εις την Βουλήν άμα συνερχομένην, άρχεται από της δημοσιεύσεώς του εις την Εφημερίδα της Κυβερνήσεως.